Broj: 711-I-1373-M-90/21-04-12

Zagreb, 14. srpnja 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Krunoslava Jurgeca, općinskog načelnika Općine Donja Voća do 26. svibnja 2021.**, za davanjem mišljenja Povjerenstva, na 135. sjednici, održanoj 14. srpnja 2021., donosi sljedeće:

**MIŠLJENJE**

 **Na temelju članka 14. stavka 1., u vezi s člankom 20. stavkom 3. ZSSI-a, dužnosnik Krunoslav Jurgec, općinski načelnik Općine Donja Voća do 26. svibnja 2021., ne može u razdoblju od dvanaest mjeseci od dana prestanka obnašanja navedene dužnosti biti imenovan direktorom - članom Uprave projektnog trgovačkog društva koje će tek u narednom periodu biti osnovano, i to od strane osam jedinica lokalne samouprave, a među kojima je i jedinica lokalne samouprave u kojoj je bio načelnik u proteklom periodu.**

Obrazloženje

Zahtjev za davanjem mišljenja Povjerenstva podnio je Krunoslav Jurgec, općinski načelnik Općine Donja Voća do 26. svibnja 2021. U knjigama ulazne pošte zahtjev je zaprimljen 12. srpnja 2021., pod poslovnim brojem 711-U-3643-M-90/21-01-5, povodom kojeg se vodi predmet broj M-90/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Krunoslav Jurgec, povodom obnašanja dužnosti općinskog načelnika Općine Donja Voća do 26. svibnja 2021., obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je obnašao dužnost općinskog načelnika Općine Donja Voća i to volonterski, odnosno bez primanja naknade u periodu od 2009. pa do svibnja 2021.

Predmet njegova obraćanja, kako navodi, je nastavak razvoja projekata koji su pokrenuti za vrijeme dok je obavljao dužnost načelnika općine te koje je osobno, uz pomoć suradnika zaposlenih u općini te angažiranih vanjskih stručnjaka, doveo do razine izvršenja koja nužno podrazumijeva promptno, konstantno i pravovremeno poduzimanje različitih radnji i aktivnosti, jer se u protivnom može očekivati nastanak višemilijunske štete u smislu obveze povrata sredstava iz Europskih fondova.

Konkretan projekt o kojem je ovdje riječ predstavlja razvoj infrastrukture širokopojasnog pristupa na području konzorcija Donja Voća (dalje u tekstu: Projekt), a u s vezi kojeg su 31.07.2020. Ministarstvo regionalnog razvoja i fondova Europske unije, u svojstvu Upravljačkog tijela, Središnja agencija za financiranje i ugovaranje programa i projekata Europske unije u svojstvu Posredničkog tijela razine 2 te Općina Donja Voća, kao Korisnik, sklopili Ugovor o dodjeli bespovratnih sredstava za projekte koji se financiraju iz Europskih strukturnih i investicijskih fondova u financijskom razdoblju 2014.-2020. (dalje u tekstu: Ugovor). Konkretan Projekt s realizacijom na području nekoliko jedinica lokalne samouprave, podrazumijeva ukupnu financijsku vrijednost investicije u iznosu od 92.728.422,20 HRK, pri čemu je predmetnim Ugovorom odobreno sufinanciranje Projekta (dodjelom bespovratnih sredstava) u iznosu od 64.570.269,81 HRK, dok je preostali iznos potrebnih sredstava u visini od 28.158.152,39 HRK predviđen u realizaciji obveze korisnika - Općine Donja Voća odnosno svih članova konzorcija (kojeg uz Općinu Donju Voću čini još sedam jedinica lokalne samouprave i to: Općina Bednja, Grad Lepoglava, Općina Klenovnik, Općina Maruševec, Općina Vinica, Općina Cestica i Općina Petrijanec).

Nadalje, istim Ugovorom je u provedbi i realizaciji Projekta predviđeno osnivanje projektnog društva od strane korisnika-Općine Donja Voća i svih članova konzorcija - jedinica lokalne samouprave, dakle trgovačkog društva u 100% javnom vlasništvu (članovi isključivo jedinice lokalne samouprave u osnivačkim i članskim pravima koji će biti podrobnije definirani posebnim aneksom sporazuma o suradnji), a funkcija kojeg društva je realno vođenje projekta izgradnje, upravljanja i održavanja mreže. Predmetno trgovačko društvo još nije osnovano jer su u tijeku pregovori između članica konzorcija o veličini poslovnog udjela svake od njih u istom društvu, odnosno o ključu na temelju kojeg će se izračunati veličina poslovnog udjela, međutim u tijeku pregovora, sve jedinice lokalne uprave - članice konzorcija, putem svojih predstavnika (načelnika i gradonačelnika) iskazale su želju i namjeru da dužnosnika imenuju članom uprave predmetnog društva, odnosno da njemu, kao odgovornoj osobi, povjere daljnje operativno vođenje predmetnog Projekta.

Posebno ističe kako predmetna želja i volja članica konzorcija nije predmetom bilo kakvih političkih i/ili osobnih intervencija, veza i/ili aktivnosti, a s obzirom da većina predstavnika jedinica lokalne samouprave koja njega predlaže imenovati članom uprave ne predstavlja niti je članica moje političke opcije (HDZ), niti on predmetnim osobama, osim uobičajenih poznanstava koja su razvijana tijekom suradnje, ne održava nikakve posebne prijateljske kontakte, dodaje.

Na njegov upit, zašto se njega predlaže na predmetnu funkciju, objašnjenje predstavnika konzorcija je bilo da su isti prepoznali njegov trud u dosadašnjem radu na projektu, kao i da je projekt u fazi u kojoj se zahtijeva iznimno poznavanje predmetne materije, a s kojim se on osobno vrlo intenzivno bavio proteklih godinu dana, od dana potpisivanja Ugovora.

Slijedom svega navedenog, kao bivši dužnosnik kojem je mandat prestao u svibnju ove godine, traži mišljenje, a sve sukladno relevantnim odredbama Zakona o sprečavanju sukoba interesa, da li postoji bilo kakva zakonska prepreka da se njega imenuje direktorom - članom Uprave projektnog trgovačkog društva koje će tek u narednom periodu biti osnovano, i to od strane osam jedinica lokalne samouprave, a među kojima je i jedinica lokalne samouprave koje je on bio načelnik u proteklom periodu, ali najvjerojatnije sa manje od 10% udjela u temeljnom kapitalu tog projektnog trgovačkog društva; pri čemu će osnovna djelatnost predmetnog projektnog trgovačkog društva predstavljati vođenje projekta izgradnje, upravljanja i održavanja mreže širokopojasnog pristupa internetu, a sve u okviru Projekta.

Uvidom u Registar dužnosnika kojeg ustrojava i vodi Povjerenstvo utvrđeno je da je dužnosnik Krunoslav Jurgec dužnost općinskog načelnika Općine Donja Voća obnašao od 8. lipnja 2017. do 26. svibnja 2021., i to u svom drugom mandatu.

Člankom 4. stavkom 4. ZSSI-a propisano je da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je kako obveze koje za dužnosnika proizlaze iz članka 14. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašaja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 4. ZSSI-a propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Povjerenstvo ukazuje da je člankom 14. stavkom 1. ZSSI-a za dužnosnike propisana zabrana članstva u upravnim tijelima i nadzornim odborima trgovačkih društava te zabrana upravljanja poslovnim subjektima.

Navedene zabrane, sukladno članku 20. stavku 3. ZSSI-a, obvezuju dužnosnike kako za vrijeme trajanja mandata, tako i u razdoblju od dvanaest mjeseci nakon prestanka obnašanja dužnosti. S obzirom da funkcija direktora u trgovačkom društvu koje će tek u narednom periodu biti osnovano, i to od strane osam jedinica lokalne samouprave, a među kojima je i jedinica lokalne samouprave koje je on bio načelnik u proteklom periodu, predstavlja upravljačku funkciju u smislu čl. 14. st. 1. ZSSI-a, na temelju članka 14. stavka 1., u vezi s člankom 20. stavkom 3. ZSSI-a, dužnosnik Krunoslav Jurgec, općinski načelnik Općine Donja Voća do 26. svibnja 2021., ne može u razdoblju od dvanaest mjeseci od dana prestanka obnašanja navedene dužnosti biti imenovan direktorom - članom Uprave tog trgovačkog društva.

Slijedom navedenog, na temelju članka 14. stavka 1., u vezi s člankom 20. stavkom 3. ZSSI-a, dužnosnik Krunoslav Jurgec, općinski načelnik Općine Donja Voća do 26. svibnja 2021., ne može u razdoblju od dvanaest mjeseci od dana prestanka obnašanja navedene dužnosti biti imenovan direktorom - članom Uprave projektnog trgovačkog društva koje će tek u narednom periodu biti osnovano, i to od strane osam jedinica lokalne samouprave, a među kojima je i jedinica lokalne samouprave koje je on bio načelnik u proteklom periodu.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Krunoslav Jurgec, osobna dostava
2. Objava na internetskoj stranici Povjerenstva
3. Pismohrana